Document ID: 32003D0893

Απόφαση του Συμβουλίου
της 15ης Δεκεμβρίου 2003
για το εμπόριο ορισμένων προϊόντων χάλυβα μεταξύ της Ευρωπαϊκής Κοινότητας και της Ουκρανίας
(2003/893/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1) Η συμφωνία εταιρικών σχέσεων και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Ουκρανίας, αφετέρου(1), προβλέπει στο άρθρο 22 παράγραφος 1 ότι το εμπόριο ορισμένων προϊόντων χάλυβα δεν υπόκειται σε ειδική συμφωνία.
(2) Η προηγούμενη διμερής συμφωνία μεταξύ της Ευρωπαϊκής Κοινότητας Άνθρακα και Χάλυβα (ΕΚΑΧ) και της κυβέρνησης της Ουκρανίας για το εμπόριο ορισμένων προϊόντων χάλυβα έληξε στις 31 Δεκεμβρίου 2001.
(3) Η Ευρωπαϊκή Κοινότητα ανέλαβε τις διεθνείς υποχρεώσεις της ΕΚΑΧ μετά τη λήξη ισχύος της συνθήκης ΕΚΑΧ, και τα μέτρα σχετικά με το εμπόριο προϊόντων χάλυβα με τρίτες χώρες εμπίπτουν επί του παρόντος στην αρμοδιότητα της Κοινότητας στον τομέα της εμπορικής πολιτικής.
(4) Τα μέρη συμφώνησαν να συνάψουν νέα συμφωνία και οι διαπραγματεύσεις αυτής της νέας συμφωνίας δεν έχουν ακόμη ολοκληρωθεί.
(5) Εν αναμονή της υπογραφής και της ενάρξεως ισχύος της νέας συμφωνίας, θα πρέπει να καθορισθούν ποσοτικά όρια για το έτος 2004· αυτά τα όρια θα πρέπει να αναθεωρηθούν υπό το πρίσμα της προσχώρησης των νέων κρατών μελών στην Κοινότητα την 1η Μαΐου 2004.
(6) Δεδομένου ότι δεν έχει αρθεί ή μειωθεί ο φόρος των 30 ευρώ/τόνο επί των εξαγωγών θραυσμάτων σιδήρου ή χάλυβα που επιβάλλεται από την 1η Ιανουαρίου 2003, είναι σκόπιμο να καθορισθούν τα ποσοτικά όρια για το έτος 2004 στο ίδιο επίπεδο με το έτος 2003,
ΑΠΟΦΑΣΙΖΕΙ:
Άρθρο 1
Κατά την περίοδο από την 1η Ιανουαρίου έως τις 31 Δεκεμβρίου 2004, οι εισαγωγές στην Κοινότητα των προϊόντων χάλυβα που αναφέρονται στο παράρτημα Ι, καταγωγής Ουκρανίας, υπόκεινται σε έκδοση αδείας.
Άρθρο 2
Επιτρέπονται οι εισαγωγές, για κάθε ομάδα προϊόντων και για το σύνολο της Κοινότητας, έως τα ποσοτικά όρια που αναφέρονται στο παράρτημα ΙΙ.
Οι άδειες εκδίδονται μόνον εντός αυτών των ορίων.
Άρθρο 3
Οι κανόνες για την έκδοση των αδειών και άλλες σχετικές διατάξεις δημοσιεύονται στην Επίσημη Εφημερίδα της Ευρωπαϊκής Ένωσης.
Τα κράτη μέλη εκδίδουν άδειες με βάση αυτούς τους κανόνες και ενημερώνουν πάραυτα την Επιτροπή. Η Επιτροπή ενημερώνει τακτικά τα κράτη μέλη σχετικά με το βαθμό χρησιμοποίησης των ποσοτήτων.
Τα κράτη μέλη και η Επιτροπή συνεννοούνται για να εξασφαλίζουν ότι δεν έχει γίνει υπέρβαση αυτών των ποσοτήτων.
Άρθρο 4
Οι διατάξεις της συμφωνίας για το εμπόριο ορισμένων προϊόντων χάλυβα μαζί με τα μέτρα για την εφαρμογή της, αντικαθιστούν από την ημερομηνία ενάρξεως ισχύος της εν λόγω συμφωνίας τις διατάξεις της παρούσας απόφασης.
Άρθρο 5
Η παρούσα απόφαση παράγει αποτελέσματα από την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
Βρυξέλλες, 15 Δεκεμβρίου 2003.

Labels: 18
3
15
1